竹深处诗
周崇厚 (Yuan)
知君雅性恒爱竹，几年封植当华屋。此君结根羡得所，风雨年年长苍玉。绿阴满地荫阶墀，拂云香叶何参差。万竿总含霜雪操，数亩尽带潇湘姿。芸窗昼启无俗客，秀色时能映缃帙。猗猗堪比卫武贤，青青差拟王猷宅。我来蓟北正天寒，雪中无处寻琅玕。坐想君家最深处，便拟敲门试一看。